钦定古今图书集成/方舆汇编/职方典/第1161卷 > 《龙门书院记》郭正域
## 钦定古今图书集成/方舆汇编/职方典/第1161卷 > 《龙门书院记》郭正域

“郧阳，据荆襄上游，控宛洛，通雍蜀。虽绾结四达，而崇
冈丰草，民多啸聚，罕事《诗》《书》。大中丞建牙其中，比时
号称无事。迩来羽流不戢，群嚣而闻守臣以守珰为
神丛。御史中丞暨南北台省交章而竟不可问。黄公
抚郧之年，慨绳不可枉，臬不可挠。吾奉命来抚兹土，
而黄冠逃于法外，何以为民？”上于是多方设间，悬格
求之以闻，竟抵于法。而郧之吏民懽然曰：“我公真去
我蟊贼也。”郧民知有三尺矣。又慨然曰：“仓廪不实，安
知荣辱？原田不每，安知礼义？郧崇山邃谷，鸟道羊肠，
无一望膏绣之田，山童而水涸，吾奉命来抚兹土，岁
之不登，民且枵腹，如吾民何？”于是为盛水、武阳二堰，
郧民赖之，懽然曰：“我公能长我禾黍也，我民饱此七
尺矣。”会大比士，郧、襄二郡获隽者仅一人。慨然曰：“士
无肆，则士与士不言礼义；上无教，则士与士不言《诗》
《书》。楚称人文，而吾所辖者兼周、秦。吾奉命来抚兹土，
而不作人，不兴贤，徒责其山栖野聚之民，劲悍决裂，
灭伦常而寡文学，何以得此髦士而用之乎？”于是捐
餐钱五百金，与臬使者王公计之。王公亦捐餐钱四
十金，卜风气完美。当城中为书院一区，题曰：“龙门书
院”，以治近龙门山也。为堂者二，题曰：“讲堂。”校艺其中，
后曰“石室。”聚书于内。旁列号房十馀间，以为藏修之
所。又置学田，建铺房，以为久远修葺之资。始于万历
丁未正月，成于本年十月。因檄三省之士居之，曰：“楚
之士能无咏《湘兰》、佩沅芷者乎？”曰：“秦之士能无咏《蒹
葭》、赋《上林》者乎？周之士能无习《龙马》、咏《二南》者乎？吾
拔其尤者，与之言礼乐，言《诗》《书》。”于是郧之人懽然曰：
“我公又兴我人文，而造我成人小子也。我民知有六
艺矣。夫大中丞以天子重臣，表帅一方，文武是宪。在
昔太公治齐，诛华士而兴贤能，何武行部”扬州，入传
舍，问开垦顷亩，见诸生试诵论得失。薛谦光为御史
中丞，劾奏缁流曰：“宪台理冤滞，何所回避而后兴教
化？”颜棐为京兆，整顿阡陌桑果，买牛车，而又勤励理
学，风化大行。以黄公之政视前数君子何如也？夫猾
民不诡于法，则朝廷尊，穷民不匮于食，则妇子保，士
子不跃于治，则贤才出。黄公为政先，其大者一一可
纪也。不佞正域从臬大夫之请，而为之记。黄公讳纪
贤，号芳楠，四川荣县人，万历庚戌进士。王公名嗣美，
号含虚，陕西朝邑人，庚辰进士。是役也，始终经营者，
司理李君字可芳；赞成者，郡丞周君名国庠；别驾李
君名之实；县尹张君名应春。督工则镇抚苗良弼、税
课司大使孙希忠《例得书》。